કવિ ઈલિયટે પણ કહ્યું હતું કે, ‘ફૉર અસ ધેર ઈઝ ઓન્લી ટ્રાઈંગ.’ આપણે બસ, સંઘર્ષ કરવાનો છે. સંઘર્ષમાં મજા છે. 21મી સદીમાં જૂની વાતો યાદ કરતા નથી. વળી, આજે અસહિષ્ણુતા વધી છે. આપણે જલદી કોઈને માફ નથી કરતા. તમે જેને પ્રેમ કરતા હો એમાં કંઈક ખામી હોય તો એ પણ સહન કરી શકતા નથી. પી. કૉર્નેલીએ 274 વર્ષ પહેલાં ‘લે સીડ’ નામનું નાટક લખેલું. એમાં રૉડ્રિગ નામનો પ્રેમી તેની પ્રેમિકાના પિતાનું ખૂન કરે છે બોલો ! પિતાનું ખૂન કરનારાને પ્રેમિકાએ માફ કરવો કે પ્રેમને જ મહાન સમજવો ? રોડ્રિગની પ્રેમિકા સામે આ પ્રશ્ન આવે છે. રોડ્રિગની પ્રેમિકા બહુ જ સમજદાર હતી. તેણે કહ્યું હતું કે, ‘પ્રેમ મહાન છે, પણ પિતા પ્રત્યેના પ્રેમમાં તો ઑનર રહેલું છે. કુટુંબની શાન છે. પ્રેમની પણ શાન છે.’ રૉડ્રિગ આ વાત સમજીને પ્રેમિકાના જ હાથમાં ન્યાય સોંપે છે. તે કહે છે, ‘તારા કુટુંબની શાન અને મારા પ્રેમની શાનને ધ્યાનમાં લઈ મને સજા કરજે.’